એ જગ્યાની બરાબર નજીક, લાકડાના તૈયાર મકાનો ઉદ્યોગો સ્થાપવા માટે તૈયાર હતા. ભારે મશીનરીની સ્થાપના કરવા માટે જમીન પર સિમેન્ટ પાથરવો પડે તેમ હતો. પ્લાન્ટની મશીનરીની હેરફેર એસએસ પોતે જ કરી આપવાની હતી. અહીં સુધી આવવા-જવા માટેનો રસ્તો ગામડાના નાનકડા ચીલાથી થોડોક જ મોટો હતો, પરંતુ છાવણી માટે પહોળો રસ્તો બાંધવા માટે ક્લગની એક ઇજનેરી કંપનીનો સંપર્ક કરવામાં આવ્યો હતો; અને છાવણીથી જમણી બાજુએ નીચે છેક ખાણ સુધી રેલવેના પાટા નાખી આપવાની ખાતરી ઓસ્ટબાહ્ને આપી હતી. ખાણમાંથી નીકળતા ચુનાના પત્થરો અને ગેટે જેને ‘પોલિશ કુરૂપતા’ કહેતો હતો તે કબરના પત્થરોને ભાંગીને છાવણીની અંદર રસ્તાઓ બનાવવામાં આવવાના હતા. ગેટેના કહેવા મુજબ, રસ્તાઓ બાબતે ઉદ્યોગમાલિકોએ ચીંતા કરવાની કોઈ જરર ન હતી, કારણ કે ખાણમાં કામ કરવા માટે, અને રસ્તા બનાવવા માટે કાયમી કામદારો રોકવાનું આયોજન તેમણે વિચારી લીધું હતું.